Kalana küla asub Hiiu maakonnas Kõrgessaare vallas. 2000. a. rahvaloenduse andmeil elab külas 14 elanikku
Kalana on Hiiumaa kõige läänepoolsem sadam, mis asub Kõpu poolsaare edelanurgas samanimelise väikese hästi varjatud lahe ääres. Sadam ehitati rannaküla lautrist päästesadamaks Rootsi kuninga Gustav II Adolfi ajal. II maailmasõjas sai see tugevasti kannatada, ent taastati “Hiiu Kaluri” jõududega 1959.-1960. aastal. Praktiliselt jäävaba sadamana olidki tema hiilgelajad kalurikolhoosi ajal 1960ndate aastate algusest 1990ndate aastate alguseni. 
Kalana juures näeme tüüpilist kliburanda, kus rannavallid laskuvad astmeliselt mere suunas. Veel 1930ndail aastail oli Kalana lauka kõrgel kaldal lahe ääres väike kabel, kus hõbedased kalad. 
Lugu neist kõlas nii:
Sajandeid tagasi olnud kord purjekas mitu kuud tuulest aetuna merel ekslemas. Laevamehed andnud tõotuse, et sinna, kuhu maale pääsevad, ehitavad laeva laadungiks olnud tammedest kabeli. Viimaks saanud Hiiu-Kõpus maale ning täitnud tõotuse. Pühakojas olnud omal ajal kaks kella, millest üks viidud hiljem Sõru kabelisse, teine aga võetud ühe sõja tornist ja maetud kabeli nurga alla maa sisse.
Kalana kabelil olnud ka kaks metallist kalakuju (tursk ja räim). Kuhu olid kalakujude ninad pööratud, sealt suunast saadud kala. Kalad taganud ka ümbruse vete kalarikkuse. Siis varastanud saarlased kadeduse pärast kalad ära ja viinud need Saaremaale ning koos kujudega kadunud sinna ka kalaõnn. 
Hiljem asemele toodud hõbedane kala tõi tagasi ainult osa endisest kalarikkusest. 1930. aastail hävinud hõbedase kalaga kabel ei olnud esialgne, vaid eelmise, kõdunenud kabeli vähendatud mõõtmetega asendaja.
Lahe talu lähedal ulatub merre väike Neitsisääre-nimeline maanina. Kauges minevikus loksutanud lained seal randa kaks merre uppunud, juustest kokku kasvanud neitsit. Kes nad olid ja mida läbi elanud, see jäigi saarerahvale saladuseks. Leidjad matsid nad randa ühisesse hauda, mida piirab madalaks vajunud kiviaed. 
Kalanast ida pool lõpevad klibused rannavallid ja algab Kaleste liivarand.